Նատալյա Բարբու

Նատալյա Բարբու (, ), մոլդովացի երգչուհի և երգահան, «Moldstar» ազգային երաժշտական մրցույթի հաղթող, «Mamaia», «Սլավյանսկի բազար», «Նոր Ալիք» և «Maluri de Prut» միջազգային մրցույթների մրցանակակիր։ Մոլդովաի ժողովրդական արտիստ (21 դեկտեմբերի, 2010), Մոլդովայի արվեստի վարպետ (01 մարտի, 2001)։

Կենսագրություն 
Նատալյա Բարբուն ծնվել է 1979 թվականի օգոստոսի 22-ին Մոլդավական ԽՍՀ հյուսիսում գտնվող Բելցի քաղաքում (ներկայում՝ Մոլդովայի Հանրապետություն)։ 1986 թվականին նա իր ընտանիքի հետ տեղափոխվել է Ռիբնիցա քաղաք։ Հանրակրթական դպրոցին զուգահեռ Նատալյա Բարբուն հաճախել է երաժշտական դպրոց՝ սովորելով ջութակի դասարանում։ 12 տարեկանից նվագել է հարսանիքներում։

Դպրոցն ավարտելուց հետո Նատալյա Բարբուն շարունակել է ուսումը Քիշնևի Ստեֆան Նյագայի անվան երաժշտական ուսումնարանում, որտեղ ելույթ է ունեցել նվագախմբի կազմում նախ որպես ջութակահար, ապա որպես մեներգիչ։ Այդ ժամանակ էլ նա իր ուժերն է փորձել ջազում ու փոփ երաժշտության բնագավառում։

1998 թվականին Նատալյա Բարբուն ավարտել է երաժշտական ուսումնարանն ու սկսել է որպես ջութակահար ելույթ ունենալ «Մուգուրել» անսամբլի կազմում։ Նույն թվականին նա որպես երգիչ մասնակցել է երաժշտական երեք փառատոնների ու բոլորում գրավել է մրցանակային տեղեր. Էստրադային երաժշտության Միխաելա Ռունչանուի անվան փառատոնում (Festivalul de Muzică Uşoară «Mihaela Runceanu») արժանացել է առաջին մրցանակի, Էստրադային երաժշտության «Մալուր լա Պրուտ» ազգային մրցույթում (Concursului National de Muzică Uşoară «Maluri de Prut») արժանացել է մրցանակի, իսկ Ռումինիայում կայացած էստրադային երաժշտության «Մամայա» փառատոնում (Festivalul de Muzică Uşoară «Mamaia»)՝ գրան-պրիի։

1999 թվականին Նատալյա Բարբուն մասնակցել է էստրադային երաժշտության երիտասարդ կատարողների «Վիտեբսկ» մրցույթին, որ անցկացվում էր «Սլավյանսկի բազարը Վիտեբսկում» (Բելառուս) արվեստի փառատոնի շրջանակներում։ Այնտեղ Նատալյա Բարբուն պարգևատրվել է Փառատոնային կազմակերպությունների միջազգային ֆեդերացիայի (FIDOF) հատուկ դիպլոմով։ Այդ դիպլոմն ստացողներն իրավունք են ստանում մասնակցել FIDOF անդամ կազմակերպությունների փառատոններին (օրինակ՝ Սան Ռեմոյի փառատոն) առանց նախընտրական փուլին մասնակցելու։
2000 թվականին Նատալյա Բարբուն դարձել է Քիշնևի «Միլենիում» փոփ ռոք խմբի անդամ, սակայն կարճ ժամանակ անց լքել է խումբը՝ որոշելով վերսկսել մենակատարի կարիերան։ Նույն թվականին նա ընդունվել է Քիշնևի Գավրիիլ Մուզիչեսկուի անվան կոնսերվատորիա, սակայն չի կարողացել ավարտել այն, քանի որ հաճախ էր մեկնում շրջագայությունների և մասնակցում էր տարբեր համերգներին ու մրցույթների։

2007 թվականի մայիսին Նատալյա Բարբուն ներկայացրել է Ֆինլանդիայի մայրաքաղաք Հելսինկիում անցկացվող Մոլդովան «Եվրատեսիլ» երգի մրցույթում՝ կատարելով «Fight» անգլերեն երգը (այդ տարի Մոլդովան մրցույթին մասնակցում էր երրորդ անգամ)։ Նատալյա Բարբուն զբաղեցնում է տասներորդ տեղը՝ հավաքելով 109 միավոր։

2011 թվականին Նատալյա Բարբուն ամուսնացել է ռումինացի միլիոնատեր Ադրիան Սոտի հետ։ Նույն թվականի դեկտեմբերի 25-ին ծնվել է նրանց որդին, ում կոչել են Վիկտոր։

Սկավառակագրություն 
 Între ieri şi azi (2001)
 Zbor De Dor (2003)
 Eurovision Song Contest - Helsinki 2007 (2007)
 Fight - 2007
 I Said it's Sad (2012)

Ծանոթագրություններ

Արտաքին հղումներ 

 nataliabarbu.com 
 Նատալյա Բարբուի կենսագրությունը 
 Նատալյա Բարբուն music.md կայքում 

Մոլդովացի երգիչներ
Եվրատեսիլ 2007 երգի մրցույթի մասնակիցներ
21-րդ դարի երգչուհիներ